- 1 Corinthians
- <
- 13
- >

13
Yabow
1 Ayu i karam boro menau nabotabir sabuw hai turamaim anao, o tounamatar hai tur anao, baise auru yabow en na’at, au tur ao i naniyan en ber terab etefotef na’atube. 2 ✡ Mat 17.20Naatu ayu i God biyanane tur abai ao’orereb, ayu i so’ob wairafu, tur wa’iwa’irih hai kirikirifot etei aso’ob, ayu i baitumatum auru karam oyaw anao na’uy ra’ah nan. Baise auru yabow en na’at, ayu i au yabin en. 3 Ayu karam au sawar etei yababan sabuw ana faramih naatu biyau ana kwahir siboromih hina’afun, baise auru yabow en na’at, ana gewasin boro men ta anab.
4 Yabow i yatenuban, yabow i koununub gewasin, yabow i men baibobowenayan,* matan fefek men bai’o’orotoyan, men ora’ara’atayan, men baitengogorayan, 5 yabow i men okwanekwaneyan, yabow men i taiyuwin ana gewasin enunuwetamih, men baiyaso’arayan, sabuw hai kakafih ana bukamaim men ekikirum, 6 ✡ Rom 12.9yabow kakafin isan men ebiyasisir, baise turobe isan i ebiyasisir. 7 ✡ 1Pet 4.8Yabow i mar etei etatafafar, mar etei ebitumatum, mar etei nuhifotamaim ema’am, mar etei ebitafofor.
8 Yabow i ana yomanin en,† taragub ana tur dinabatur tao’orereb boro nasawar, menat ebotabir tur afa tao etei boro hinanutanub, abisa tasoso’ob etei boro nasisinasair. 9 Anayabin it i turinawat taso’ob, naatu dinabatur tur i turinawat tao’orereb. boro men tutufin tanaorereb nan yomanin tanisawarimih. 10 Baise koubaitotor ana veya nanan, sawar men koubatotoramaim ti’inu’in boro nasawar.
11 Kek ana veya, kek hai tur ao, kek hai not anot, kek hai naniyanamaim ama, boun ana abi’orot ana veya, kek ana bowabow etei aihamiy. 12 Abisa boun ta’i’itin i men ta’i’inan gewas, anayabin kiyam‡ mirror matan sukwayan na’atube, imih God men tai’itin gewas, baise veya nanan, imaibo yumatan boro tana’itin naatu itabo yumatat na’itin. Naatu sawar tutufin etei boro tanaso’ob nan na’asa’ub, boun i turinawat taso’ob.
13 ✡ 1Th 1.3Naatu boun i sawar tounu tema’am, baitumatum, nuhifot, yabow, baise wanawanahimaim yabow i gagamin.

- 1 Corinthians
- <
- 13
- >

✡13.2: Mat 17.20

*13.4: matan fefek

✡13.6: Rom 12.9

✡13.7: 1Pet 4.8

†13.8: taragub ana tur

‡13.12: mirror

✡13.13: 1Th 1.3

© 2009 Wycliffe Bible Translators, Inc.