- Romans
- <
- 15
- >

15
Taituwa Iniyasisirih
1 It iyab ata baitumatum fairih karam ata ofonah hai baitumatum ririmin tanibaisih hai bit turin tanab. Men akisit isat tananot taniyasisiramih. 2 ✡ 1Cor 10.24, 33Naatu tanabow ata ofonah hiniyasisir, naatu tanibaisih hai baitumatum nawowab nayen. 3 ✡ Psa 69.9Keriso i men taiyuwin ana yasisir isan bowamih. Baise nati efanin, Buk Atamaninamaim iti na’atube eo na’atube sinaf. “Sabuw iyab tur kakafih hi’u hibi’a’akir ana bit etei ayu tafau yan re.” 4 ✡ 2Tim 3.16Anayabin tur abisa marasika hikikirum i bai’obaiyit isan, saise nawawainabit ana veya, nati Buk Atamanin ana turamaim koufair tanab nuhit nafot tanama.
5 God koufair naatu yatenub ana matuwan, isan ayoyoyoban i boro a kou’ay nita’imon, Jesu Keriso kwani’ufunun. 6 Naatu dogor ta’imon namatar auta’imon fana kwanabora’ah God, ata Regah Jesu Keriso Tamah ana merar kwanay kwanabora’ara’ah.
Tur Gewasin Ufun Sabuw Isah
7 ✡ Rom 14.1Taituwa hai merar kwanay kwanabuwih, Keriso a merar yi bubuwi na’atube. Saise bora’a’araten God kwanitin niyasisir. 8 ✡ Mat 15.24A tur ao’owen, Keriso i na Jew sabuw hai bai’akirayan orot matar, God ana tur gewasin isan bow, ana omatanen uwatanah wabih gagamin itih hikirum inu’in sinaf na yabin matar. 9 ✡ Psa 18.49; Act 3.25Saise Eteni Sabuw God hitabora’ara’ah i ana kabeber isan. Buk Atamaninamaim hikikirum na’atube
“Isan imih Eteni Sabuw wanawanahimaim ayu boro anabora’ara’ahi;
O wabimaim bora’ara’aten ew anatabor.”
10 ✡ Deu 32.43Ibanak eo maiye;
“Kwaniyasisir, Eteni Sabuw, God ana sabuw bairi.”
11 ✡ Psa 117.1Naatu iban maiye eo,
“Regah kwanabora’ara’ah, kwa Eteni Sabuw etei, Kwanabora’ara’ah, sabuw tutufin etei’imak!”
12 ✡ Isa 11.10; Rev 5.5Naatu iban Isaiah eo maiye,
“Jesse an wairoron boro nakuboun nayen,
sabuw etei nakaifih
naatu Eteni Sabuw etei boro i wanawananamaim nuhih nafot hinama.”
13 Ayoyoyoban abaitumatumamaim God nuhifot bit i yasisir naatu tufuw nit, saise Anun Kakafiyin ana fairamaim yasisir ebit dogor wanawanan awan nakaratan nakarsuwai nare.
Paul Ufun Sabuw Isah Binan
14 Taitu ayu aso’ob, kwa a gewasin i ra’at, naatu so’ob tutufin etei kwabai karam, imih karam taituwa boro kwani’obaiyih. 15 Baise iti fef wanawanan i sawar gagamih afa bebeyan a tur ao’owen saise nuhi anakusib. Anayabin God ana gewasin ayu wanawana’umaim yari’iy 16 ✡ Rom 1.5; 11.13Keriso ana akir orot amatar Ufun Sabuw isah anabowamih. Naatu firis na’atube anabow God ana Tur Gewasin anao’orerereb. Saise Ufun Sabuw hinan siwar na’atube hinamatar God hai merar nay nabuwih, naatu Anun Kakafiyin nakusouwih kakafiyih hinamatar.
17 Isan imih au bowabow God isan, Jesu Keriso wanawananamaim abowabow i abiyasisir gagamin maiyow. 18 Anayabin iti isan ayu boro men kafa’imo sawar afa isah anao’omih. Baise abisa Keriso iyunu ao naatu abow Ufun Sabuw abonawiyih hina God tebobosiyasiyar akisinamo boro anao. 19 Anun Kakafiyin ana fairamaim, ina’inan naatu baifofofor fokarih himatar. Jerusalem imaim au nanawan abusuruf God ana tur abinan aremor ana tafaram wabin Ikonium atit. 20 ✡ 2Cor 10.15-16Akokok kwanekwan efan menamaim Keriso ana tur men hinonowar imaim anabinan hinanowar. Anayabin ayu men bar wowabayan orot boro orot ta ana bar bubu rarouw nonowatin tafanamaim anawowab. 21 ✡ Isa 52.15Bukamaim hikikirum na’atube,
“Sabuw iyab ana tur men hi’orereb hinonowar, boro hina’itin,
naatu sabuw iyab ana tur men hinonowar boro hinaso’ob naniyan hinab.”
Paul Au Rome Na Isan Yakitifuw
22 ✡ Rom 1.13Ana’an nati isan ayu kwa isa namih mar etei ayu hirorowenbibiru.
23 Baise boun efan iti wanawanan ayu au bowabow i sawar naatu kwamur manin maiyow akok kwanekwan atan ata’iti isan ama akakaibababan. 24 Imih bounabo anotanot boro anan ana’iti. Spain bainanawan isan ananan founamaim boro anarun ana’iti. 25 ✡ 1Cor 16.1-4Boun i ayu au Jerusalem anan God ana sabuw hai bowabow ta ta isan. 26 ✡ Act 24.17; 1Cor 16.1; 2Cor 8.1; 9.2, 12Ekalesia sabuw nati Masedonia naatu Akaiya wanawanan Jerusalem sabuw yababan wairafih hai tur hinonowar i yasisir auman baibaisih isan hai siwar kaifai hiyai. 27 ✡ 1Cor 9.11Iti sinaf isan i hiyasisir, naatu kabay hiyai hibiyafar ana itinin i wayow na’atube hisinaf. Anayabin Jew sabuw ayubih ana baigegewasin i wan Ufun Sabuw hifaramih bairi hibai. 28 Imih ayu bowabow anisawar hai siwar kafai abai anan anitih. Imaibo au Spain ananan ef aumatan boro anarun ana’itibo anan. 29 ✡ Rom 1.11Ayu kwa isa ananan, i aso’ob Keriso ana baigegewasin tutufin etei boro auman anan.
30 ✡ 2Cor 1.11; Col 4.3; 2Th 3.1Taitu, abifefeyani ata Regah Jesu Keriso wabinamaim naatu Anun Kakafiyin ana yabowamaim au biyababanamaim kwanikofan naatu isou kwanayoyoban God nibaisu. 31 Kwanayoyoban saise Eteni Sabuw Judea wanawanan tema’am umahine God natafafaru naatu God ana sabuw Jerusalemamaim tema’am au bowabow isan hiniyasisir au merar hinay. 32 Saise God nakokok na’at ayu boro ereyasisir ana matabir maiye not boubun auman anan kwa aninanawani. 33 Tufuw ana God kwa etei isa nama wanatowan. Amen.

- Romans
- <
- 15
- >

✡15.2: 1Cor 10.24, 33

✡15.3: Psa 69.9

✡15.4: 2Tim 3.16

✡15.7: Rom 14.1

✡15.8: Mat 15.24

✡15.9: Psa 18.49; Act 3.25

✡15.10: Deu 32.43

✡15.11: Psa 117.1

✡15.12: Isa 11.10; Rev 5.5

✡15.16: Rom 1.5; 11.13

✡15.20: 2Cor 10.15-16

✡15.21: Isa 52.15

✡15.22: Rom 1.13

✡15.25: 1Cor 16.1-4

✡15.26: Act 24.17; 1Cor 16.1; 2Cor 8.1; 9.2, 12

✡15.27: 1Cor 9.11

✡15.29: Rom 1.11

✡15.30: 2Cor 1.11; Col 4.3; 2Th 3.1

© 2009 Wycliffe Bible Translators, Inc.